
· REPUBLIKA HRVATSKA

· DUBROVAČKO-NERETVANSKA ŽUPANIJA 

   GRAD OPUZEN
· Gradsko vijeće
KLASA: 021-05/21-01/10
URBROJ: 2117-11/2-22-2

Opuzen, 30. ožujka 2022. godine

· Z  A  P  I  S  N  I  K 

· sa 10. sjednice Gradskog vijeća Grada Opuzena

· održane dana 30. ožujka 2022. godine (srijeda) s početkom u 1805 sati 

· u velikoj dvorani Gradske vijećnice, Trg kralja Tomislava 1

NAZOČNI VIJEĆNICI:
Katarina Barišić, Majda Bartulović, Mario Dropulić, Marin Franičević, Ivan Glasović, Stana Kiridžija, Kristijan Soče, Jure Stanić, Mladen Šiljeg, Tomislav Šimović i Ives Tošić
IZOČNI VIJEĆNICI: Mario Bjeliš i Slavomir Prović
Ostali: 

Gradonačelnik Ivan Mataga
Pročelnica Jedinstvenog upravnog odjela Marijana Vuletić
Zapisničar:
Andrija Zonjić

Predsjedavajući je otvorio sjednicu, pozdravio nazočne, te napomenuo da se sjednica tonski snima. Konstatirao je kvorum, odnosno da je nazočno 11 vijećnika. Pročitao je prijedlog dnevnog reda koji je vijećnicima dostavljen zajedno s radnim materijalima.
1. Prijedlog zapisnika sa IX. sjednice Gradskog vijeća

2. Aktualni sat

3. Prijedlog Zaključa o prihvaćanju Izvješća o radu Gradonačelnika za razdoblje od lipnja do prosinca 2021. godine.

4. Prijedlog Odluke o izmjeni prijedloga za imenovanje člana Nadzornog odbora  Vodovod Opuzen d.o.o. za opskrbu pitkom vodom

te predložio nadopunu točkom 5.: Prijedlog Odluke o izradi V. izmjena i dopuna Prostornog plana uređenja Grada Opuzena i stavljanju van snage DPU Poslovne zone II u Opuzenu“, te otvorio raspravu.
Gradonačelnik Ivan Mataga pojasnio je dopunu dnevnog reda; Prilikom pripreme radnih materijala za ovu sjednicu nismo još dobili prethodnu ocjenu prihvatljivosti za ekološku mrežu te mišljenje o potrebi provedbe strateške procjene utjecaja na okoliš od nadležnog Upravnog odjela za zaštitu okoliša i komunalne poslove, što je preduvjet za provedbu procedure izrade i usvajanja V. izmjena i dopuna Prostornog plana uređenja Grada Opuzena; U međuvremenu su pristigla očekivana očitovanja pa je nastavno predložena i dopuna dnevnog reda točkom 5. Izmjene se rade prvenstveno radi izgradnje nove zgrade dječjeg vrtića, kako bi projekt mogli realizirati u narednih 7-8 mjeseci.
Predsjedavajući je dao na glasovanje dnevni red dostvaljen vijećnicima u radnim materijalima uz dopunu točkom 5.; Nakon provedenog glasovanja konstatirao da je dnevnim red usvojen jednoglasno. 
Ad.1. Prijedlog zapisnika sa IX. sjednice Gradskog vijeća
Predsjedavajući je otvorio raspravu. Konstatirao je da nema primjedbi te je zapisnik sa IX. sjednice Gradskog vijeća dao na glasovanje. Nakon provedenog glasovanja, ustvrdio je da je zapisnik IX. sjednice Gradskog vijeća usvojen većinom glasova, sa 10 glasova “ZA” i 1 “SUZDRŽANIM” (vijećnik Kristijan Soče, uz obrazloženje da nije bio nazočan na prošloj sjednici).
Ad.2. Aktualni sat

Vijećnica Katarina Barišić uputila je dva pitanja gradonačelniku:

1) Ponovo se događa sječa stabala, sada u parku preko puta pošte; Zanima je što se dalje planira, da li će biti zasađena nova stablaili će na tom mjestu ubuduće ostati “ledina”;

2) Da li je gradonačelnik upoznat da je “Balatura” jedna od gradskih udruga, i je li grad donirao novce za njihovu turneju po Americi; Ako jesu, molila je jasan odgovor o kojoj je sumi riječ.
Gradonačelnik je na prvo pitanje odgovorio kako ne može odmah dati decidiran odgovor vijećnici; Još nije stigao razgovarati sa v.d. direktorom Čistoće, jer je prethodnog dana bio službeno na Korčuli. 2. pitanje: Udruga Balatuira je zatražila donaciju u iznosu od 5 tisuća kuna a  proračunom su planirani u iznosu od 20 tisuća kuna, te će troškove naknadno opravdati računima.
Vijećnik Mladen Šiljeg je konstatirao kako su se dogodile promjene u upravi Čistoće; Pitao je gradonačelnika smatra li da bi Gradsko vijeće trebalo biti upoznato s tim.
Gradonačelnik je odgovorio da je na to pitanje već odgovoreno, a nakon što je vijećnik replicirao da to nije točno, ponovio da je Odluka o imenovanju Ive Ključe za vršitelja dužnosti donešena 24. veljače 2022. godine.
Vijećnica Majda Bartulović priložila je na zapisnik vijećničko pitanje u pisanoj formi. Pitanje glasi: “Temeljem Zakona o pravu na pristup informacijama (NN 25/13 I 85/15) te čl. 84. i 88. Poslovnika o radu Gradskog vijeća Grada Opuzena tražimo na uvid: Odluku o imenovanju gosp. Ive Ključe iz Opuzena na mjesto direktora tvrtke Čistoća Opuzen d.o.o. Opuzen, i financijske kartice gosp. Ive Ključe kao obveznika u tvrtkama Čistoća Opuzen d.o.o. i Vodovod Opuzen d.o.o. iz kojih se mogu vidjeti sva zaduženja i uplate u zadnjih 10 godina”.
Predsjedavajući je zaključio aktualni sat.
Ad.3.  Prijedlog Zaključa o prihvaćanju Izvješća o radu Gradonačelnika za razdoblje 

od lipnja do prosinca 2021. godine 
Gradonačelnik Ivan Mataga dodatno je pojasnio Izvješće o radu za razdoblje od lipnja do prosinca 2021. godine, koje je u pisanoj formi dostavljeno vijećnicima.

Predsjedavajući je otvorio raspravu.

Vijećnica Majda Bartulović rekla je kako je Izvješće vrlo površno i više sliči izvješću nekog srednjoškolca. Ono što najviše upada u oči je činjenica da nigdje nisu iskazani konkretni iznosi, osim u stavci „reciklažno dvorište“. Također, nema ni izvješća o gradskim prihodima i rashodima. Navedeno je i kako je održan niz sastanaka s predstavnicima raznih ministarstava, međutim nisu navedene ni teme kao ni rezultati sa tih sastanaka. U mnogim realiziranim projektima prepoznaje projekte koji su započeti u bivšem sazivu Vijeća. Pohvalila je aktivnosti poduzete u cilju poboljšanja prometne sigurnosti.
Vijećnica Katarina Barišić rekla je kako je upravna zgrada bivšeg PIK-a Neretva kupljena sredstvima koje je ostavio HDZ, a sadašnji gradonačelnik je samo proveo odluku Vijeća o kupnji nekretnine, i to je jedino što je napravio po tom pitanju.
Vijećnik Kristijan Soče je izrazio nadu da će Opuzen, kao i do sada, koristiti raspoloživa sredstva iz EU fondova.
Predsjedavajući je rekao kako je bio vijećnik u prošlom sazivu u kojem je donešena odluka o kupnji nekretnine. Međutim, činjenica je da se bivši gradonačelnik uopće nije javio na javni natječaj, iako je na to bio obvezan odlukom Vijeća; Morali smo donijeti drugu odluku kako bi kupili nekretninu. Smatra kako je vijećnica iznijela netočne podatke.

Gradonačelnik je rekao kako smo usvojili odluku o kreditu kojim je nekretnina kupljena; Zbog toga mu nije jasno o kojim sredstvima vijećnica govori.
Predsjedavajući je zaključio raspravu i prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA” i 4 “SUZDRŽANA” (vijećnici Katarina Barišić, Majda Bartulović, Kristijan Soče i Mladen Šiljeg) usvojen Zaključak o usvajanju Izvješća o radu Gradonačelnika za razdoblje od lipnja do prosinca 2021. godine, u predloženom tekstu. Cjeloviti tekst Izvješća objavit će se u “Službenom glasniku Grada Opuzena” i na službenoj web stranici Grada Opuzena.
Ad.4.  Prijedlog Odluke o izmjeni prijedloga za imenovanje člana Nadzornog odbora  Vodovod Opuzen d.o.o. za opskrbu pitkom vodom 
Prijedlog odluke obrazložio je predsjedavajući Jure Stanić. Prijedlog nije bio uvršten u dnevni red prošle sjednice, što je sada ispravljeno. Odlukom se predlaže imenovanje gđice Ane Ružičanin umjesto gosp. Ive Ključe za člana Nadzornog odbora Vodovod Opuzen d.o.o. za opskrbu pitkom vodom.

Predsjedavajući je konstatirao da nema prijavljenih za raspravu te je prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA” i 4 “SUZDRŽANA” (vijećnici Katarina Barišić, Majda Bartulović, Kristijan Soče i Mladen Šiljeg) usvojena Odluka o izmjeni prijedloga za imenovanje člana Nadzornog odbora Vodovod Opuzen d.o.o. za opskrbu pitkom vodom, u predloženom tekstu. Cjeloviti tekst Odluke objavit će se u “Službenom glasniku Grada Opuzena” i na službenoj web stranici Grada Opuzena.
Ad.5.  Prijedlog Odluke o izradi V. izmjena i dopuna Prostornog plana uređenja Grada Opuzena i stavljanju van snage DPU Poslovne zone II u Opuzenu 
Prijedlog odluke obrazložio je gradonačelnik Ivan Mataga. Ponovio je obrazloženje s početka sjednice. Glavni razlozi izrade V. izmjena i dopuna Prostornog plana su smanjenje Poslovne zone 2., radi izdvajanja površine za izgradnju zgrade dječjeg vrtića i rekreacijske zone i manjih korekcija građevinskih područja te lokacijskih uvjeta za buduću gradnju.
Predsjedavajući je zaključio raspravu i prijedlog odluke dao na glasovanje. Nakon provedenog glasovanja konstatirao je da je većinom glasova, sa 7 glasova “ZA” i 4 “SUZDRŽANA” (vijećnici Katarina Barišić, Majda Bartulović, Kristijan Soče i Mladen Šiljeg) usvojena Odluka o izradi V. izmjena i dopuna Prostornog plana uređenja Grada Opuzena i stavljanju van snage DPU Poslovne zone II u Opuzenu, u predloženom tekstu. Cjeloviti tekst Izvješća objavit će se u “Službenom glasniku Grada Opuzena” i na službenoj web stranici Grada Opuzena.
Predsjedavajući je konstatirao da je iscrpljen dnevni red te zaključio sjednicu u 1845 sati. 
                         Zapisničar 

                     Andrija Zonjić









                  Predsjednik







                             Jure Stanić

